title: A Bizottság (EU) 2019/662 végrehajtási rendelete (2019. április 25.) Spanyolország egyes felségvizein (Baleár-szigetek) az üveggébre (Aphia minuta), a Ferrer-gébre (Pseudaphia ferreri) és a nyurga durbincsra (Spicara smaris) irányuló halászatban alkalmazott, hajóról működtetett kerítőhálók telepítésének mélysége és parttól számított távolsága tekintetében az 1967/2006/EK tanácsi rendelettől való eltérés meghosszabbításáról

text:
                  26.4.2019

                  HU

                  Az Európai Unió Hivatalos Lapja

                  L 112/16

         A BIZOTTSÁG (EU) 2019/662 VÉGREHAJTÁSI RENDELETE
         (2019. április 25.)
         Spanyolország egyes felségvizein (Baleár-szigetek) az üveggébre (Aphia minuta), a Ferrer-gébre (Pseudaphia ferreri) és a nyurga durbincsra (Spicara smaris) irányuló halászatban alkalmazott, hajóról működtetett kerítőhálók telepítésének mélysége és parttól számított távolsága tekintetében az 1967/2006/EK tanácsi rendelettől való eltérés meghosszabbításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a földközi-tengeri halászati erőforrások fenntartható kiaknázásával kapcsolatos irányítási intézkedésekről, a 2847/93/EGK rendelet módosításáról és az 1626/94/EK rendelet hatályon kívül helyezéséről szóló, 2006. december 21-i 1967/2006/EK tanácsi rendeletre (1) és különösen annak 13. cikke (5) bekezdésére,
         mivel:

                     (1)

                     Az 1967/2006/EK rendelet 13. cikkének (1) bekezdése úgy rendelkezik, hogy tilos vontatott halászfelszerelést használni a parttól számított három tengeri mérföld távolságon vagy az 50 m-es izobáton belül, ahol ez a mélység a parttól számított kisebb távolságon belül érhető el.

                     (2)

                     A Bizottság tagállami kérésre lehetővé teheti az 1967/2006/EK rendelet 13. cikkének (1) bekezdésétől való eltérést, feltéve, hogy teljesülnek a 13. cikk (5) és (9) bekezdésében meghatározott feltételek.

                     (3)

                     A szóban forgó rendelet 13. cikke (1) bekezdésének első albekezdésétől való eltérést az 1233/2013/EU bizottsági végrehajtási rendelet (2)2016. december 6-ig hagyta jóvá.

                     (4)

                     2016. augusztus 9-én a spanyol hatóságok kérelmezték a Bizottságnál, hogy az 1233/2013/EU rendelet alkalmazási időszakán túli időpontig hosszabbítsa meg az eltérést. Spanyolország aktualizált információkkal indokolta az eltérés meghosszabbítását.

                     (5)

                     2016. októberben tartott 53. plenáris ülésén a Halászati Tudományos, Műszaki és Gazdasági Bizottság (HTMGB) értékelte a Spanyolország által kérelmezett eltérést és a vonatkozó irányítási terv tervezetét (3).

                     (6)

                     A HTMGB szerint a 2016–2019-es időszakra vonatkozó új irányítási terv tervezete jelentős javulást mutat a korábbi, 2013-ban elfogadott irányítási tervhez képest. A HTMGB rámutatott ugyanakkor, hogy egyes szempontok további indoklást és magyarázatot igényelnek, különösen a következőkkel kapcsolatban: a flottaösszeírás rugalmasságának növelése; a Posidonia tengerifű-ágyak felett folytatott műveletek; a Mallorca körüli vizek két irányítási területre való szétválasztása; a szezonális teljes kifogható mennyiség növelése és a durbincsra vonatkozó halászati idény meghosszabbítása.

                     (7)

                     A HTMGB értékelése alapján a Bizottság további adatokat és magyarázatokat kért, amely bizottsági kérést Spanyolország 2017. június 19-én és november 6-án teljesített, valamint egy tudományos tanulmányt (4) is benyújtott. Spanyolország visszavonta két, az irányítási terv módosítására vonatkozó javaslatát, nevezetesen a Mallorcát övező vizek két irányítási területre való szétválasztására és a durbincsra vonatkozó halászati idény meghosszabbítására irányuló módosítási javaslatát.

                     (8)

                     Spanyolország az 1967/2006/EK rendelet 19. cikke (2) bekezdésének megfelelően rendelet (5) útján elfogadta az irányítási tervet.

                     (9)

                     A Spanyolország által kérelmezett eltérés meghosszabbítása megfelel az 1967/2006/EK rendelet 13. cikkének (5) és (9) bekezdésében meghatározott feltételeknek.

                     (10)

                     A kérelem elbírálásakor különleges földrajzi adottságokat kell figyelembe venni: mind a kontinentális talapzat, mind a célfaj elterjedési területe korlátozott méretű, az üveggéb ugyanis csupán a part menti övezetek bizonyos részein, 50 méternél sekélyebb vizekben fordul elő.

                     (11)

                     A hajóról működtetett kerítőhálós halászat más halászeszközzel nem végezhető, és nincs számottevő hatással a tengeri környezetre. A halászat szelektív, mivel a kerítőhálókat a vízoszlopban vontatják és azok nem érintkeznek a tengerfenékkel.

                     (12)

                     A kérelem a Baleár-szigetek Autonóm Körzet Tengerügyi és Halászati Főigazgatóságának hivatalos flottanyilvántartásában szereplő olyan hajókra vonatkozik, amelyek halászati tevékenységéről több mint öt évre visszamenően rendelkezésre állnak feljegyzések, és amelyek tevékenységüket az üveggébre (Aphia minuta), a Ferrer-gébre (Pseudaphia ferreri) és a nyurga durbincsra (Spicara smaris) irányuló, hajóról működtetett kerítőhálóval folytatott halászatot szabályozó irányítási terv keretében végzik. Az említett hajók szerepelnek az 1967/2006/EK rendelet 13. cikkének (9) bekezdésében foglalt követelményeknek megfelelően a Bizottsághoz eljuttatott jegyzékben.

                     (13)

                     A Spanyolország által kérelmezett eltérés csupán 55 hajót érint.

                     (14)

                     Az irányítási terv biztosítja, hogy a halászati erőkifejtés a jövőben ne emelkedjen, mivel halászati engedélyt csak az említett 55 hajó kap, amelyek maximális tonnatartalma és kapacitása meghatározásra kerül.

                     (15)

                     A szóban forgó halászati tevékenység a parttól igen kis távolságra zajlik, ezért nem zavarja más hajók tevékenységét.

                     (16)

                     A szóban forgó halászati tevékenységek eleget tesznek az 1967/2006/EK rendelet 4. cikkének (1) bekezdésében szereplő, azon eltéréssel kapcsolatos követelményeknek, amely bizonyos feltételek mellett lehetővé teszi a védett élőhelyek felett folytatott halászatot, ha az alkalmazott halászfelszerelések nem érnek a tengeri fűágyhoz.

                     (17)

                     mivel a szóban forgó halászati tevékenységek szelektívek, környezeti hatásuk elhanyagolható, és nem vonatkozik rájuk az 1967/2006/EK rendelet 4. cikkének (5) bekezdése, alkalmazható az 1967/2006/EK rendelet 9. cikkének (7) bekezdésében a legkisebb szembőség tekintetében előírt eltérés. Így a legkisebb szembőségre vonatkozóan a 9. cikk (3) bekezdésében meghatározott szabályok nem alkalmazandók.

                     (18)

                     Az 1967/2006/EK rendelet 8. cikke (1) bekezdésének h) pontjában foglalt követelmények nem alkalmazandók, mivel vonóhálós hajókra vonatkoznak.

                     (19)

                     A hajóról működtetett kerítőhálós halászatot a spanyol irányítási terv úgy szabályozza, hogy az 1967/2006/EK rendelet III. mellékletében említett fajok fogásai a lehető legkisebbek legyenek, és hogy a halászati tevékenységek ne irányuljanak fejlábúakra.

                     (20)

                     A spanyol irányítási terv az 1967/2006/EK rendelet 13. cikke (9) bekezdése harmadik albekezdésének és az 1224/2009/EK tanácsi rendelet (6) 14. és 15. cikkének megfelelően intézkedéseket tartalmaz a halászati tevékenységek felügyeletére vonatkozóan.

                     (21)

                     A kérelmezett eltérés meghosszabbítását ezért engedélyezni kell.

                     (22)

                     Spanyolországnak kellő időben és a spanyol irányítási tervben szereplő felügyeleti tervnek megfelelően jelentést kell tennie a Bizottságnak.

                     (23)

                     Indokolt korlátozni az eltérés meghosszabbításának időtartamát annak érdekében, hogy lehetőség nyíljon gyors korrekciós irányítási intézkedések meghozatalára abban az esetben, ha a Bizottságnak benyújtott jelentés szerint romlana a halászott állomány védettségi helyzete, és egyben arra is, hogy egy későbbi, kiigazított irányítási terv szilárdabb tudományos alapokra épüljön.

                     (24)

                     mivel az eltérést engedélyező 1233/2013/EU végrehajtási rendelet 2016. december 6-án lejárt, ezt a rendeletet 2016. december 6-tól indokolt alkalmazni.

                     (25)

                     Az e rendeletben előírt intézkedések összhangban vannak a Halászati és Akvakultúraágazati Bizottság véleményével,

               ELFOGADTA EZT A RENDELETET:

            1. cikk
            Eltérés
            Az 1967/2006/EK rendelet 13. cikkének (1) bekezdése nem alkalmazandó a Baleár-szigetek Autonóm Körzetben található spanyol felségvizeken folytatott, az üveggébre (Aphia minuta), a Ferrer-gébre (Pseudaphia ferreri) és a nyurga durbincsra (Spicara smaris) irányuló, olyan hajók által folytatott kerítőhálós halászatára, amelyek:

                        a)

                        szerepelnek a Baleár-szigetek Autonóm Körzet Tengerügyi és Halászati Főigazgatóságának hivatalos tengeriflotta-nyilvántartásában;

                        b)

                        halászati tevékenységükről több mint öt évre visszamenően rendelkezésre állnak feljegyzések, és a jövőben nem növelik a halászati erőkifejtést; valamint

                        c)

                        rendelkeznek halászati engedéllyel, és tevékenységüket a Spanyolország által az 1967/2006/EK rendelet 19. cikkének (2) bekezdésével összhangban elfogadott halászati irányítási terv keretében végzik.

            2. cikk
            Felügyeleti terv és jelentéstétel
            Spanyolország az 1. cikk c) pontjában említett irányítási tervben előírt felügyeleti tervnek megfelelően 2019 júniusáig jelentést tesz a Bizottságnak.

            3. cikk
            Hatálybalépés és az alkalmazás időtartama
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ez a rendelet 2016. december 6-tól2019. december 31-ig alkalmazandó.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. április 25-én.

                  a Bizottság részéről

                  az elnök

               Jean-Claude JUNCKER

            (1)  HL L 409., 2006.12.30., 11. o.

            (2)  A Bizottság 1233/2013/EU végrehajtási rendelete (2013. november 29.) Spanyolország egyes felségvizein (Baleár-szigetek) az üveggébre és a Ferrer-gébre (Aphia minuta és Pseudaphia ferreri), valamint a nyurga durbincsra (Spicara smaris) irányuló halászatban alkalmazott, hajóról működtetett kerítőhálók telepítésének mélysége és parttól számított távolsága tekintetében az 1967/2006/EK rendelettől való eltérésről (HL L 322., 2013.12.3., 17. o.).

            (3)  A HTMGB 53. plenáris ülésének jegyzőkönyve (PLEN-16-03, JRC103924): https://stecf.jrc.ec.europa.eu/reports/plenary

            (4)  Tanulmány a kerítőhálós hajókról működtetett „gerretera” eszközzel, Ibizán folytatott durbincshalászatról, 2017.5.30. (Estudio de la pesca de „gerret” con artes de tirada en la Isla de Ibiza, 2017.5.30.).

            (5)  Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB No 035, 16.3.2019, p. 9442).

            (6)  A Tanács 1224/2009/EK rendelete (2009. november 20.) a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).


title: A Bizottság (EU) 2019/663 végrehajtási rendelete (2019. április 25.) az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 300. alkalommal történő módosításáról

text:
                  26.4.2019

                  HU

                  Az Európai Unió Hivatalos Lapja

                  L 112/19

         A BIZOTTSÁG (EU) 2019/663 VÉGREHAJTÁSI RENDELETE
         (2019. április 25.)
         az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 300. alkalommal történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló, 2002. május 27-i 881/2002/EK tanácsi rendeletre (1) és különösen annak 7. cikke (1) bekezdésének a) pontjára és 7a. cikkének (5) bekezdésére,
         mivel:

                     (1)

                     A 881/2002/EK rendelet I. melléklete felsorolja azon személyeket, csoportokat és szervezeteket, amelyekre a rendeletnek megfelelően a pénzeszközök és gazdasági erőforrások befagyasztása vonatkozik.

                     (2)

                     2019. április 17-én az Egyesült Nemzetek Biztonsági Tanácsának szankcióbizottsága úgy határozott, hogy egy bejegyzést módosít az azon személyekre, csoportokra és szervezetekre vonatkozó jegyzékben, amelyekre vonatkozóan a pénzeszközök és gazdasági erőforrások befagyasztását alkalmazni kell.

                     (3)

                     2019. április 22-én az Egyesült Nemzetek Biztonsági Tanácsának szankcióbizottsága úgy határozott, hogy egy bejegyzést töröl az azon személyekre, csoportokra és szervezetekre vonatkozó jegyzékből, amelyekre vonatkozóan a pénzeszközök és gazdasági erőforrások befagyasztását alkalmazni kell.

                     (4)

                     A 881/2002/EK rendelet I. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            A 881/2002/EK rendelet I. melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. április 25-én.

                  a Bizottság részéről,

                  az elnök nevében,

                  a Külpolitikai Eszközökért Felelős Szolgálat vezetője

            (1)  HL L 139., 2002.5.29., 9. o.

            MELLÉKLET
            A 881/2002/EK tanácsi rendelet I. melléklete a következőképpen módosul:

                        (1)

                        A „Természetes személyek” részben az alábbi bejegyzés azonosító adatai a következőképpen módosulnak: A „Zulkarnaen (alias a) Zulkarnan, b) Zulkarnain, c) Zulkarnin, d) Arif Sunarso, e) Aris Sumarsono, f) Aris Sunarso, g) Ustad Daud Zulkarnaen, h) Murshid). Születési ideje: 1963. Születési hely: Gebang község, Masaran, Sragen, Közép-Jáva, Indonézia. Állampolgársága: indonéz.” bejegyzés helyébe a következő szöveg lép: „Aris Sumarsono (azonosításra alkalmas névváltozat: a) Zulkarnan; b) Zulkarnain; c) Zulkarnin; d) Arif Sunarso; e) Zulkarnaen; f) Aris Sunarso; g) Ustad Daud Zulkarnaen; azonosításra csak részben alkalmas névváltozat: Murshid). Születési ideje: 1963. Születési helye: Gebang község, Masaran, Sragen, Közép-Jáva, Indonézia. Állampolgársága: indonéz. A 7d. cikk (2) bekezdésének i) pontjában meghatározott megjelölés időpontja: 2005.5.16.”

                        (2)

                        A „Természetes személyek” részben a következő bejegyzést törölni kell: „Fethi Ben Hassen Ben Salem Al-Haddad (más néven: a) Fethi ben Assen Haddad, b) Fathy Hassan Al Haddad). Címe: a) 184 Via Fulvio Testi, Cinisello Balsamo (MI), Olaszország, b) 1 Via Porte Giove, Mortara (PV), Olaszország (lakóhely). Születési ideje: a) 1963.6.28. b) 1963.3.28. Születési helye: Tataouene, Tunézia. Állampolgárság: tunéziai. Útlevélszáma: L183017 (1996.2.14-én kiállított tunéziai útlevél, érvényessége 2001.2.13-án lejárt). Egyéb információ: olaszországi adószáma: HDDFTH63H28Z352V. A 2a. cikk (4) bekezdésének b) pontjában meghatározott megjelölés időpontja: 2004.3.17.”


title: A Bizottság (EU) 2019/705 végrehajtási rendelete (2019. május 2.) egyes áruk Kombinált Nómenklatúra szerinti besorolásáról

text:
                  8.5.2019

                  HU

                  Az Európai Unió Hivatalos Lapja

                  L 120/8

         A BIZOTTSÁG (EU) 2019/705 VÉGREHAJTÁSI RENDELETE
         (2019. május 2.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                     (2)

                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                     (3)

                     Az említett általános szabályok értelmében a mellékletben szereplő táblázat (1) oszlopában leírt árukat a táblázat (2) oszlopában feltüntetett KN-kód alá kell besorolni a (3) oszlopban kifejtett indokok alapján.

                     (4)

                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                     (5)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.

            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. május 2-án.

                  a Bizottság részéről,

                  az elnök nevében,

               Stephen QUEST

                  főigazgató

                  Adóügyi és Vámuniós Főigazgatóság

            (1)  HL L 269., 2013.10.10., 1. o.

            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

            MELLÉKLET

                        Árumegnevezés

                        Besorolás
                        (KN-kód)

                        Indokolás

                        (1)

                        (2)

                        (3)

                        Műanyagból készült búgócsiga egy indítószerkezettel és egy húzózsinórral.
                        A búgócsigát az indítószerkezettel és a húzózsinórral lehet mozgásba hozni. Személyek szórakoztatására önállóan is alkalmazható. További lehetőségként az árucikk két vagy több példányát (amelyeket egy külön erre a célra szolgáló, külön vám elé állított, teknő alakú küzdőtérben indítanak el) két vagy több személy is használhatja, akik azzal a céllal versenyeznek, hogy kiüssék a versenytársak búgócsigáját.
                        Lásd a képet. (*1)

                        9503 00 95

                        A besorolást a Kombinált Nómenklatúra értelmezésére vonatkozó 1. és 6. általános szabály, valamint a 9503 00  és a 9503 00 95  KN-kód szövege határozza meg.
                        Az árucikk egy búgócsiga, amely a 9503 00  vámtarifaszám alá tartozó játéknak minősül (lásd még a HR Magyarázat 9503  vámtarifaszámhoz tartozó magyarázata (D) részének (xix) pontját). Személyek szórakoztatására szánt játék objektív jellemzőivel rendelkezik.
                        Bár az árucikk két vagy több személy közötti versenyre használható, ez a fajta használat nem következik az árucikk objektív jellemzőiből, ha azt külön állítják vám elé (a külön erre a célra szolgáló küzdőtér nélkül). A 9504  vámtarifaszám alá, társasjátékként való besorolás ezért kizárt.
                        Az árucikket ezért a 9503 00 95  KN-kód alá kell besorolni műanyagból készült más játékként.

               (*1)  A kép csupán tájékoztató jellegű.


title: A Bizottság (EU) 2019/1670 végrehajtási rendelete (2019. október 1.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról Grana Padano (OEM)

text:
                  7.10.2019

                  HU

                  Az Európai Unió Hivatalos Lapja

                  L 256/6

         A BIZOTTSÁG (EU) 2019/1670 VÉGREHAJTÁSI RENDELETE
         (2019. október 1.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról „Grana Padano” (OEM)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Olaszország kérelmét, amely a 584/2011/EU bizottsági végrehajtási rendelettel (2) módosított 1107/96/EK bizottsági rendelet (3) alapján bejegyzett „Grana Padano” oltalom alatt álló eredetmegjelöléshez kapcsolódó termékleírás módosításának jóváhagyására irányul.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában (4).

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            A „Grana Padano” (OEM) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 1-jén.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 343., 2012.12.14., 1. o.

            (2)  A Bizottság 584/2011/EU végrehajtási rendelete (2011. június 17.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítások jóváhagyásáról (Grana Padano [OEM]) (HL L 160., 2011.6.18., 65. o.).

            (3)  A Bizottság 1107/96/EK rendelete (1996. június 12.) a 2081/92/EGK tanácsi rendelet 17. cikkében megállapított eljárás szerint a földrajzi jelzések és eredetmegjelölések bejegyzéséről (HL L 148., 1996.6.21., 1. o.).

            (4)  HL C 188., 2019.6.4., 3. o.


title: A Bizottság (EU) 2019/1718 végrehajtási rendelete (2019. október 14.) a Horvátországban termelt borokat azonosító Opolo Vrhunsko vino s kontroliranim zemljopisnim podrijetlom (Vrhunsko vino KZP), Kvalitetno biser vino, Mlado vino, Vrhunsko pjenušavo vino és Kvalitetno vino s kontroliranim zemljopisnim podrijetlom (Kvalitetno vino KZP) hagyományos kifejezések oltalmáról

text:
                  15.10.2019

                  HU

                  Az Európai Unió Hivatalos Lapja

                  L 262/13

         A BIZOTTSÁG (EU) 2019/1718 VÉGREHAJTÁSI RENDELETE
         (2019. október 14.)
         a Horvátországban termelt borokat azonosító „Opolo”„Vrhunsko vino s kontroliranim zemljopisnim podrijetlom (Vrhunsko vino KZP)”, „Kvalitetno biser vino”, „Mlado vino”, „Vrhunsko pjenušavo vino” és „Kvalitetno vino s kontroliranim zemljopisnim podrijetlom (Kvalitetno vino KZP)” hagyományos kifejezések oltalmáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 115. cikke (2) és (3) bekezdésére,
         mivel:

                     (1)

                     A Bizottság 607/2009/EK rendelete (2) bizonyos borászati termékekre vonatkozó oltalom alatt álló eredetmegjelölések és földrajzi jelzések, hagyományos kifejezések, valamint e termékek címkézése és kiszerelése tekintetében részletes szabályokat vezetett be. Az (EU) 2019/33 felhatalmazáson alapuló rendelet (3)2019. január 14-én hatályon kívül helyezte a 607/2009/EK rendeletet.

                     (2)

                     Az (EU) 2019/33 felhatalmazáson alapuló rendelet 61. cikkének (5) bekezdése értelmében a 607/2009/EK rendeletet továbbra is alkalmazni kell azokra a hagyományos kifejezésekre vonatkozó oltalom iránti kérelemekre és kifogásolási eljárásokra, amelyek esetében az oltalom iránti kérelem az (EU) 2019/33 felhatalmazáson alapuló rendelet alkalmazásának kezdőnapján függőben van.

                     (3)

                     A 607/2009/EK rendelet 30. cikke értelmében Horvátország 2013. május 17-én kérelmet nyújtott be a Bizottsághoz az „Opolo”, „Vrhunsko vino s kontroliranim zemljopisnim podrijetlom (Vrhunsko vino KZP)”, „Kvalitetno biser vino”, „Mlado vino”, „Vrhunsko pjenušavo vino” és „Kvalitetno vino s kontroliranim zemljopisnim podrijetlom (Kvalitetno vino KZP) kifejezések (a továbbiakban: horvát hagyományos kifejezések; vagy: azon hagyományos kifejezések, amelyekre vonatkozóan Horvátország oltalom alá helyezésre irányuló kérelmet nyújtott be) hagyományos kifejezésekként történő oltalom alá helyezésére.

                     (4)

                     A horvát hagyományos kifejezések oltalma iránti kérelmet 2018. február 10-én tették közzé az Európai Unió Hivatalos Lapjában (4), és 2018. április 4-én a 607/2009/EK rendelet 37. cikkének (1) bekezdése alapján Bosznia-Hercegovina kifogást tartalmazó kérelmet nyújtott be a Bizottsághoz a hagyományos kifejezések oltalom alá helyezésére irányuló kérelem ellen.

                     (5)

                     A Bizottság a 607/2009/EK rendelet 38. cikkének megfelelően megvizsgálta a Bosznia-Hercegovina által benyújtott, indokolással ellátott felszólalási nyilatkozatot és az azt alátámasztó dokumentumokat, és a kifogást elfogadhatónak találta.

                     (6)

                     Bosznia-Hercegovina kifogást emelt az oltalom iránti kérelem ellen, azzal az indokkal, hogy azok a hagyományos kifejezések, amelyek tekintetében Horvátország oltalmat kért, egyes borok minőségének, színének vagy maradékcukor-tartalmának leírására szolgáló kifejezésekként kerültek szabályozásra a bosznia-hercegovinai törvényekben, és olyan kifejezések, amelyeket a bosznia-hercegovinai borászok hagyományosan használnak. Bosznia-Hercegovina azt is állította, hogy azok a hagyományos kifejezések, amelyek tekintetében Horvátország oltalmat kért, a volt Jugoszláv Szövetségi Szocialista Köztársaság (a továbbiakban: JSzSzK) jogi örökségének részét képezik, és ezért azokat átemelték a korábbi JSzSzK felbomlásának eredményeképpen létrejött országok jogszabályaiba. Végezetül Bosznia-Hercegovina hangsúlyozta, hogy a horvát nyelv Bosznia-Hercegovina egyik hivatalos nyelve, ami magyarázatot ad arra, hogy léteznek olyan kifejezések, amelyek megegyeznek a Horvátországban a borok leírására használt kifejezésekkel. Ennek alapján Bosznia-Hercegovina kérelmezte, hogy a termelői a horvát hagyományos kifejezések oltalmát biztosító jogi aktus hatálybalépése után továbbra is használhassák ezeket a kifejezéseket.

                     (7)

                     A Bizottság 2018. augusztus 28-i levelében továbbította a felszólalással kapcsolatos aktákat Horvátországnak, és felkérte, hogy a 607/2009/EK rendelet 39. cikke (1) bekezdésének megfelelően a Bizottság levelének közzétételétől számított két hónapon belül nyújtsa be észrevételeit.

                     (8)

                     Elektronikus levelezés útján Horvátország és Bosznia-Hercegovina arról értesítette a Bizottságot, hogy össze kívánnak ülni annak érdekében, hogy megállapodásra jussanak. Mindkét ország kérte a Bizottságot, hogy vegyen részt az ülésen.

                     (9)

                     A 2019. január 30-án tartott ülésen Horvátország elismerte, hogy a szóban forgó hagyományos kifejezések évtizedek óta használatban vannak a volt JSzSzK több régiójában, és biztosította Bosznia-Hercegovinát, hogy Horvátország nem kérelmezi e kifejezések kizárólagos használatát. Horvátország azonban aggodalmát fejezte ki egyes olyan hagyományos kifejezések használatát illetően, amelyek tekintetében Horvátország Bosznia-Hercegovinában oltalmat kért az oltalom alatt álló eredetmegjelöléssel vagy oltalom alatt álló földrajzi jelzéssel nem rendelkező borok tekintetében. Bosznia-Hercegovina biztosítékokat nyújtott arra vonatkozóan, hogy a hagyományos kifejezések tekintetében a bosznia-hercegovinai jogszabályoknak az uniós joggal való, folyamatban lévő összehangolása el fogja oszlatni ezt a problémát.

                     (10)

                     Mindkét ország elismerte, hogy nemcsak a korábbi JSzSZzK jogi örökségén osztoznak, hanem szükségszerűen ugyanazokat az alapvető szláv szavakat is használják például az „oltalom alatt álló eredetmegjelölés”, a „minőségi bor”, a „fiatal bor” szinonímájaként. Mindkét ország elfogadta, hogy ha ezeket a kifejezéseket csak az egyik ország helyezhetné oltalom alá, a másik ország számára lehetetlen lenne az évtizedek óta használt kifejezések olyanokkal való helyettesítése, amelyek nem azonosak a horvát hagyományos kifejezésekkel.

                     (11)

                     Ezért Horvátország és Bosznia-Hercegovina megállapodtak abban, hogy átmeneti időszakot kell biztosítani, amelynek során Bosznia-Hercegovina számára engedélyezni kell, hogy oltalom alatt álló hagyományos kifejezéseket használjon az olyan szőlőből készült termékek esetében, amelyek nem felelnek meg az e rendeletben foglalt meghatározásoknak és használati feltételeknek. Ez az átmeneti időszak lehetővé teszi Bosznia-Hercegovina számára, hogy fokozatosan teljes mértékben összehangolja jogszabályait az uniós joggal, vagy hogy – alternatív lehetőségként – az említett horvát hagyományos kifejezéseket viselő borok címkézését kiigazítsa.

                     (12)

                     A Horvátország és Bosznia-Hercegovina között létrejött megállapodás tartalma nem ellentétes az uniós joggal.

                     (13)

                     Továbbá, mivel Bosznia-Hercegovina a vonatkozó jogszabályait még nem hangolta össze teljes mértékben az uniós joggal – ideértve a 607/2009/EK rendelet 35. cikke (1) bekezdése c) pontjának ii. alpontját is –, a Bosznia-Hercegovina által az említett rendelettel összhangban párhuzamosan benyújtható közvetlen oltalomra vonatkozó kérelem nem jelent lehetséges megoldást.

                     (14)

                     Ezért – figyelembe véve azon termelők és gazdasági szereplők érdekeit, akik e kifejezéseket a mai napig jogszerűen használják, valamint Bosznia-Hercegovina időleges nehézségeinek leküzdése érdekében – helyénvaló átmeneti időszakot biztosítani Bosznia-Hercegovina számára jogszabályainak az uniós joggal való fokozatos összehangolására.

                     (15)

                     mivel azonban ez a rendelet csak az Unió területén alkalmazandó, az átmeneti időszak kizárólag azon, Bosznia-Hercegovinából származó, szőlőből készült termékekre vonatkozik, amelyeket az Unióba oltalom alatt álló hagyományos horvát kifejezésekkel ellátva hoznak be és forgalmaznak, annak ellenére, hogy nem felelnek meg a meghatározásnak és a használati feltételeknek.

                     (16)

                     A fentiek fényében és figyelembe véve, hogy a Horvátország által benyújtott kérelem megfelel az 1308/2013/EU rendelet 112. cikkében meghatározott és a 607/2009/EK rendelet 40. cikkének (1) bekezdésében hivatkozott feltételeknek, a Horvátországban előállított borokat azonosító hagyományos horvát kifejezéseket oltalomban kell részesíteni és be kell jegyezni az e-Bacchus elektronikus nyilvántartásba.

                     (17)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            A Horvátországban előállított, szőlőből készült termékeket azonosító következő hagyományos kifejezéseket oltalomban kell részesíteni és be kell jegyezni az e-Bacchus elektronikus nyilvántartásba:

                        a)

                        az 1308/2013/EU rendelet 112. cikke a) pontja szerinti hagyományos kifejezések:

                                    —

                                    „Vrhunsko vino s kontroliranim zemljopisnim podrijetlom (Vrhunsko vino KZP)”,

                                    —

                                    „Kvalitetno biser vino”,

                                    —

                                    „Vrhunsko pjenušavo vino”,

                                    —

                                    „Kvalitetno vino s kontroliranim zemljopisnim podrijetlom (Kvalitetno vino KZP)”;

                        b)

                        az 1308/2013/EU rendelet 112. cikke b) pontja szerinti hagyományos kifejezések:

                                    —

                                    „Opolo”,

                                    —

                                    „Mlado vino”.

                  A hagyományos kifejezések meghatározása és használati feltételei e rendelet mellékletében találhatók.

            2. cikk
            Az 1. cikk alapján oltalom alatt álló kifejezések az e rendelet hatálybalépésétől számított ötéves időtartamon belül olyan, szőlőből készült termékek megnevezésére használhatók, amelyek nem felelnek meg az említett cikkben hivatkozott, oltalom alatt álló kifejezések meghatározásának és alkalmazási feltételeinek, és amelyek Bosznia-Hercegovinából kerülnek az Unió területére behozatalra és forgalmazásra, amennyiben ezeket a kifejezéseket e harmadik ország területén hagyományosan használják.
            Az ötéves időszak lejáratát követően kizárólag azon, az első bekezdésben említett, szőlőből készült termékek hozhatók jogszerűen forgalomba, amelyeket az ötéves időszak lejárta előtt hoztak be az Unióba Bosznia-Hercegovinából, amíg a teljes meglévő készlet ki nem merül.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 14-én.

                  a Bizottság részéről

                  az elnök,

               Jean-Claude JUNCKER

            (1)  HL L 347., 2013.12.20., 671. o.

            (2)  A Bizottság 607/2009/EK rendelete (2009. július 14.) a 479/2008/EK tanácsi rendeletnek a bizonyos borászati termékekre vonatkozó oltalom alatt álló eredetmegjelölések és földrajzi jelzések, hagyományos kifejezések, valamint e termékek címkézése és kiszerelése tekintetében történő végrehajtására vonatkozó egyes részletes szabályok megállapításáról (HL L 193., 2009.7.24., 60. o.).

            (3)  A Bizottság (EU) 2019/33 felhatalmazáson alapuló rendelete (2018. október 17.) az 1308/2013/EU európai parlamenti és tanácsi rendeletnek a borágazati eredetmegjelölésekre, földrajzi jelzésekre és hagyományos kifejezésekre vonatkozó oltalom iránti kérelmek, a kifogásolási eljárás, a használatra vonatkozó korlátozások, a termékleírások módosítása, az oltalom törlése, valamint a címkézés és a kiszerelés tekintetében történő kiegészítéséről (HL L 9., 2019.1.11., 2. o.).

            (4)  HL C 51., 2018.2.10., 24. o.

            MELLÉKLET

               Az 1. cikkben említett hagyományos kifejezések fogalommeghatározásai és alkalmazási feltételei

               „Opolo”

               Megnevezés: Opolo

               Nyelv: Horvát

               Meghatározás: Az „Opolo” az 1308/2013/EU rendelet 112. cikkének b) pontja szerinti hagyományos kifejezés. A hitelesített szőlőfajták nemzeti jegyzékéről szóló rendelet szerint kizárólag az ajánlott Vitis vinifera vörös szemű szőlőfajtákból készített, domináns gyümölcsízekkel rendelkező csendes rozéborok esetében engedélyezett ez a hagyományos kifejezés (53/2014. sz. Hivatalos Közlöny). Az „Opolo” hagyományos kifejezéssel leírt borok legalább 11 térfogat-százalékos tényleges alkoholtartalommal rendelkeznek, és azokat a fehérborok készítéséhez használt technológiával készítik. E borok esetében a maximális terméshozam 12 000 kg/ha. Az analitikai és érzékszervi vizsgálat kötelező. Az „Opolo” borok színe a világostól az élénk rózsaszínig terjedhet.

               Az érintett oltalom alatt álló eredetmegjelölések vagy földrajzi jelzések jegyzéke: Az „Opolo” hagyományos kifejezés a „Primorska Hrvatska”, „Hrvatska Istra”, „Hrvatsko primorje”, „Sjeverna Dalmacija”, „Dalmatinska zagora” és „Srednja i Južna Dalmacija” oltalom alatt álló eredetmegjelöléssel ellátott és az e hagyományos kifejezés használatára vonatkozó követelményeknek megfelelő borok leírására használható.

               A szőlőből készült termékek kategóriái: Az 1308/2013/EU rendelet VII. melléklete II. részének 1. pontjában meghatározott bor.

               „Vrhunsko vino s kontroliranim zemljopisnim podrijetlom (Vrhunsko vino KZP)”

               Megnevezés: Vrhunsko vino s kontroliranim zemljopisnim podrijetlom (Vrhunsko vino KZP), amely kiegészülhet az alábbi kifejezésekkel:

                        —

                        Arhivsko vino: legalább öt évig pincében tartott, és ezen az időtartamon belül legalább három évig palackban tárolt borok;

                        —

                        Desertno vino: bármiféle anyag hozzáadása nélkül, túlérett vagy aszalt szőlő feldolgozásával előállított, legalább 16 térfogat-százalékos természetes alkoholtartalommal és legalább 9 térfogat-százalékos tényleges alkoholtartalommal rendelkező borok;

                        —

                        Kasna berba: túlérett szőlőből előállított borok, amelyek esetében a mustfok értéke legalább 94 Oechsle-fok;

                        —

                        Izborna berba: külön kiválogatott szőlőből előállított borok, amelyek esetében a mustfok értéke legalább 105 Oechsle-fok;

                        —

                        Izborna berba bobica: válogatott, túlérett és botritiszesedett szőlőből előállított borok, amelyek esetében a mustfok értéke legalább 127 Oechsle-fok;

                        —

                        Izborna berba prosušenih bobica: túlérett szőlők válogatott szemeiből előállított borok, amelyek esetében a mustfok értéke legalább 154 Oechsle-fok;

                        —

                        Ledeno vino: –7 °C-os vagy az alatti hőmérsékleten szüretelt és fagyott állapotban feldolgozott szőlőből előállított borok, amelyek esetében a mustfok legalább 127 Oechsle-fok.

               Nyelv: Horvát

               Meghatározás: A „Vrhunsko vino s kontroliranim zemljopisnim podrijetlom (Vrhunsko vino KZP)” az 1308/2013/EU rendelet 112. cikkének a) pontja szerinti hagyományos kifejezés. E hagyományos kifejezés a hitelesített szőlőfajták nemzeti jegyzékéről szóló rendelet szerint az ajánlott Vitis vinifera szőlőfajtákból készített borok megjelölésére engedélyezett „oltalom alatt álló eredetmegjelölés” fogalmának szinonimája (53/2014. sz. Hivatalos Közlöny). E borok természetes alkoholtartalma nem lehet kevesebb, mint:

                        —

                        10 térfogatszázalék a B. övezetben;

                        —

                        10,5 térfogatszázalék a C. I. övezetben;

                        —

                        11 térfogatszázalék a C. II. övezetben.

                  E borok előállításához a maximális terméshozam a következő:

                        —

                        10 000 kg/ha (6 000 l/ha) a B. övezetben;

                        —

                        11 000 kg (6 600 l/ha) a C. I. és C. II. övezetben.

                  Sűrítés, savtartalom-növelés és savtartalom-csökkentés, valamint édesítés nem engedélyezett. Kötelező analitikai és érzékszervi vizsgálatnak alávetni. A szőlők érettségi állapotától, az előállítási folyamatoktól és a bor érlelésétől függően az alábbi kiegészítő kifejezéseket lehet használni:

                        —

                        Arhivsko vino;

                        —

                        Desertno vino;

                        —

                        Kasna berba;

                        —

                        Izborna berba;

                        —

                        Izborna berba bobica;

                        —

                        Izborna berba prosušenih bobica;

                        —

                        Ledeno vino.

               Az érintett oltalom alatt álló eredetmegjelölések vagy földrajzi jelzések jegyzéke: A „Vrhunsko vino s kontroliranim zemljopisnim podrijetlom (Vrhunsko vino KZP)” hagyományos kifejezés az oltalom alatt álló eredetmegjelöléssel ellátott és az e hagyományos kifejezés használatára vonatkozó követelményeknek megfelelő valamennyi horvát bor esetén használható.

               A szőlőből készült termékek kategóriái: Az 1308/2013/EU rendelet VII. melléklete II. részének 1. pontjában meghatározott bor.

               „Kvalitetno biser vino”

               Megnevezés: Kvalitetno biser vino

               Nyelv: Horvát

               Meghatározás: A „Kvalitetno biser vino” az 1308/2013/EU rendelet 112. cikkének a) pontja szerinti hagyományos kifejezés. E hagyományos kifejezés a hitelesített szőlőfajták nemzeti jegyzékéről szóló rendelet szerint a minőségi borokból, még erjedésben lévő újborból, szőlőmustból vagy erjedésben lévő szőlőmustból származó, az ajánlott Vitis vinifera szőlőfajtákból előállított gyöngyözőbor megjelölésére engedélyezett „oltalom alatt álló eredetmegjelölés” fogalmának szinonimája (53/2014. sz. Hivatalos Közlöny). A „Kvalitetno biser vino” hagyományos kifejezéssel ellátott boroknak legalább 9 térfogat-százalékos összes alkoholtartalommal és legalább 7 térfogat-százalékos tényleges alkoholtartalommal kell rendelkezniük. Az oldott endogén szén-dioxid jelenléte miatt legalább 1 bar és legfeljebb 2,5 bar túlnyomásnak kell uralkodnia a zárt tárolóedényben, 20 °C-os hőmérsékleten.

               Az érintett oltalom alatt álló eredetmegjelölések vagy földrajzi jelzések jegyzéke: A „Kvalitetno biser vino” hagyományos kifejezés az oltalom alatt álló eredetmegjelöléssel ellátott és az e hagyományos kifejezés használatára vonatkozó követelményeknek megfelelő valamennyi horvát gyöngyözőbor esetén használható.

               A szőlőből készült termékek kategóriái: Az 1308/2013/EU rendelet VII. melléklete II. részének 8. pontjában meghatározott gyöngyözőbor.

               „Mlado vino”

               Megnevezés: Mlado vino

               Nyelv: Horvát

               Meghatározás: A „Mlado vino” az 1308/2013/EU rendelet 112. cikkének b) pontja szerinti hagyományos kifejezés. E hagyományos kifejezés a hitelesített szőlőfajták nemzeti jegyzékéről szóló rendelet szerint az ajánlott Vitis vinifera szőlőfajtákból készített azon borok esetében engedélyezett, amelyek esetében az erjesztési folyamat teljesen vagy részben befejeződött (53/2014. sz. Hivatalos Közlöny). A „Mlado vino” hagyományos kifejezéssel ellátott borokat a szőlőszüretelés naptári évének december 31-éje előtt forgalomba kell hozni.

               Az érintett oltalom alatt álló eredetmegjelölések vagy földrajzi jelzések jegyzéke: A „Mlado vino” hagyományos kifejezés az oltalom alatt álló eredetmegjelöléssel ellátott és az e hagyományos kifejezés használatára vonatkozó követelményeknek megfelelő valamennyi horvát bor esetén használható.

               A szőlőből készült termékek kategóriái: Az 1308/2013/EU rendelet VII. melléklete II. részének 1. pontjában meghatározott bor.

               „Vrhunsko pjenušavo vino”

               Megnevezés: Vrhunsko pjenušavo vino

               Nyelv: Horvát

               Meghatározás: A „Vrhunsko pjenušavo vino” az 1308/2013/EU rendelet 112. cikkének a) pontja szerinti hagyományos kifejezés. E hagyományos kifejezés a hitelesített szőlőfajták nemzeti jegyzékéről szóló rendelet szerint a friss szőlők vagy szőlőmust első alkoholos erjesztéséből vagy az ajánlott Vitis vinifera szőlőfajtákból készített, minőségi vagy csúcsminőségi borok előállítására alkalmas bor második alkoholos erjesztéséből származó pezsgők megjelölésére használt „oltalom alatt álló eredetmegjelölés” fogalmának szinonimája (53/2014. sz. Hivatalos Közlöny). A „Vrhunsko pjenušavo vino” hagyományos kifejezéssel ellátott pezsgőknek legalább 10 térfogat-százalékos tényleges alkoholtartalommal kell rendelkezniük, továbbá az oldott endogén szén-dioxid jelenléte miatt legalább 3 bar túlnyomásnak kell uralkodnia a zárt tárolóedényben, 20 °C-os hőmérsékleten.

               Az érintett oltalom alatt álló eredetmegjelölések vagy földrajzi jelzések jegyzéke: A „Vrhunsko pjenušavo vino” hagyományos kifejezés az oltalom alatt álló eredetmegjelöléssel ellátott és az e hagyományos kifejezés használatára vonatkozó követelményeknek megfelelő valamennyi horvát pezsgő esetén használható.

               A szőlőből készült termékek kategóriái: Az 1308/2013/EU rendelet VII. melléklete II. részének 4. pontjában meghatározott pezsgő.

               „Kvalitetno vino s kontroliranim zemljopisnim podrijetlom (Kvalitetno vino KZP)”

               Megnevezés: Kvalitetno vino s kontroliranim zemljopisnim podrijetlom (Kvalitetno vino KZP), amely kiegészülhet az alábbi kifejezésekkel:

                        —

                        Mlado vino: ha a bort a hitelesített szőlőfajták nemzeti jegyzékéről szóló rendelet szerint az ajánlott Vitis vinifera szőlőfajtákból készítik (53/2014. sz. Hivatalos Közlöny), amelyek esetében az erjesztési folyamat teljesen vagy részben befejeződött, és a bort a szőlőszüretelés naptári évének december 31-éje előtt forgalomba hozták,

                        —

                        Arhivsko vino: ha a bort legalább öt éven keresztül pincében tartották, és ebből az utolsó három év palackban történt;

                        —

                        Desertno vino: ha a bort túlérett vagy aszalt szőlő feldolgozásával állították elő, legalább 16 térfogat-százalékos természetes alkoholtartalommal és legalább 9 térfogat-százalékos tényleges alkoholtartalommal.

               Nyelv: Horvát

               Meghatározás: A „Kvalitetno vino s kontroliranim zemljopisnim podrijetlom (Kvalitetno vino KZP)” az 1308/2013/EU rendelet 112. cikkének a) pontja szerinti hagyományos kifejezés. Ez a hagyományos kifejezés a hitelesített szőlőfajták nemzeti jegyzékéről szóló rendelet szerint az ajánlott Vitis vinifera szőlőfajtákból készített borok megjelölésére használt „oltalom alatt álló eredetmegjelölés” fogalmának szinonimája (53/2014. sz. Hivatalos Közlöny). A „Kvalitetno vino s kontroliranim zemljopisnim podrijetlom (Kvalitetno vino KZP)” hagyományos kifejezéssel ellátott bor legalább az alábbi természetes alkoholtartalommal rendelkezik:

                        —

                        8,5 térfogatszázalék a B. övezetben;

                        —

                        9,0 térfogatszázalék a C. I. övezetben;

                        —

                        9,5 térfogatszázalék a C. II. övezetben.

                  E borok esetében a maximális terméshozam a következő:

                        —

                        11 000 kg/ha (7 700 l/ha) a B. övezetben;

                        —

                        12 000 kg/ha (8 400 l/ha) a C. I. és C. II. övezetben.

                  Kötelező analitikai és érzékszervi vizsgálatnak alávetni.

               Az érintett oltalom alatt álló eredetmegjelölések vagy földrajzi jelzések jegyzéke: A „Kvalitetno vino s kontroliranim zemljopisnim (Kvalitetno vino KZP)” hagyományos kifejezés az oltalom alatt álló eredetmegjelöléssel ellátott és az e hagyományos kifejezés használatára vonatkozó követelményeknek megfelelő valamennyi horvát bor esetén használható.

               A szőlőből készült termékek kategóriái: Az 1308/2013/EU rendelet VII. melléklete II. részének 1. pontjában meghatározott bor.